Kiwi-media het mes vir Foster inDie All Blacks se Ian Foster. Foto: Marty Melville/AFP. Ondanks Ian Foster se versekering dat die All Blacks ’n tree in die regte rigting teen die Springbokke gegee het, eis die Nieu-Seelandse media die beleërde afrigter se kop. “As die krake in die All Blacks se mondering teen Ierland begin wys het, dan het Suid-Afrika dit heeltemal gebreek,” het Gregor Paul in die New Zealand Herald geskryf. “Niks wat nou gebeur sal enigiemand in Nieu-Seeland – en veral diegene wat iets van rugby weet – oortuig dat die All Blacks op ’n wonderbaarlike wyse sal verbeter nie. Dit is tyd om die herstelknoppie te druk.” Die Springbokke het die Kiwi’s met 16 punte op die Mbombela-stadion getroef. Dit was die Suid-Afrikaners se grootste oorwinning in jare teen hul aartsvyande en hulle was beslis die beter span in die Laeveld. Dit was terselfdertyd die All Blacks se negende nederlaag in 25 toetse onder Foster se afrigterleiding. Om dinge in perspektief te plaas: Die legendariese Steve Hansen het net tien van sy 107 wedstryde aan die stuur van die span verloor. “Dit was ’n verbetering op ons vertoning in ons laaste reeks,” het Foster egter ná die Mbombela-wedstryd gesê. “Ons lynstane het goed gewerk, terwyl ons ook die Springbokke se rolmaalbewegings kon stuit. Ek dink ons het met ’n stewige verdedigingspoging vorendag gekom, maar ons tydsberekening op die aanval was ’n bietjie uit.” Maar volgens Paul is dit tyd om die Crusaders se Scott Robertson nader te trek. “Bel vir Robertson en sê vir hom om sy eie assistente te kies. Dringende optrede is nodig om die All Blacks se nalatenskap te red,” het die Nieu-Seelandse joernalis geskryf.